फेसबुक पर जगदीश्वर चतुर्वेदी जी का आलेख पढ रहा था जहाँ उन्होंने बडे ही कठोर शब्दों में लिखा है – “हिंदी में कठमुल्ले मार्क्सवादी वे हैं जो मार्क्सवाद को विकृत ढ़ंग से प्रचारित करते हैं। इनमें यह प्रवृत्ति होती है कि अपने विचार थोपते हैं”। वस्तुत: हिन्दी के हर नवोदित लेखक को अपने संघर्षकाल में कभी न कभी एसे कठमुल्लों से वास्ता पडता ही है जो आपके आगे सब्जबाग की दुनिया खडी करते हैं और उनके आगे निर्देशों की झडी लगा देते हैं कि उन्हें क्या लिखना चाहिये, किन पत्रिकाओं में छपना चाहिये, किन लोगों के बीच उठना बैठना चाहिये और किन सभाओं/कार्यक्रमों का बहिष्कार करना चाहिये। जगदीश्वर जी के प्रवक्ता डॉट कॉम के कार्यक्रम में भाग लेने के कारण कठमुल्ले वामपंथियों ने जो बहस खडी की है वह रोचक है। मेरे जेहन में सवाल है कि कि यदि विभिन्न विचार रखने वाले लोगों के बीच संवाद ही नहीं होंगे तो उस साम्यता के लक्ष्य को कैसे हासिल किया जा सकेगा जो हर धारा-विचारधारा का अंतिम लक्ष्य होता है…..क्या जहर फैला कर? पक्ष-विपक्ष और तर्क-वितर्क ही निष्कर्शों तक पहुँचते हैं न कि कौव्वों की भीड इकट्ठा कर कोई कौव्वा खुद ही घोषित कर ले कि हम ही सबसे सुन्दर और शक्तिशाली पक्षी हैं और सारी पक्षीतियत को हमारी तरह ही होना चाहिये; इससे वे गौरैय्यों का शिकार तो कर सकेंगे लेकिन मोर को दूर दूर से गरियाते भर रहेंगे बात आगे बढेगी नहीं। विविध विचारों वाले इस देश में बात हर तरह के मंच से होगी, खेमे बना कर आत्ममुग्ध रहने के समय चले गये। बहुत तेजी से मठ दरक रहे हैं और मठाधीशों के चेहरों के नकाब भी उतर रहे हैं।